7.2.2023
EL
Επίσημη Εφημερίδα της Ευρωπαϊκής Ένωσης
C 47/115 Τετάρτη 6 Ιουλίου 2022
90.
εκφράζει τη βαθιά ανησυχία του για την κοινωνικοοικονομική κατάσταση σε αρκετές περιοχές της νότιας Σερβίας· καλεί τη σερβική κυβέρνηση να διερευνήσει όλους τους ισχυρισμούς σχετικά με τη χρήση μέσων κοινωνικής πρόνοιας για την άσκηση πίεσης στους ψηφοφόρους, ιδίως στις ευπαθείς ομάδες και τα μέλη της μειονότητας των Ρομά· καλεί τη σερβική κυβέρνηση να ανταποκριθεί στις προκλήσεις της φτώχειας και της ανεργίας σε αυτές και σε άλλες περιοχές της χώρας και να διασφαλίσει ότι οι κοινωνικές πολιτικές και οι πολιτικές απασχόλησης διαθέτουν επαρκείς οικονομικούς και θεσμικούς πόρους· 91. καλεί τη Σερβία να βελτιώσει τις ικανότητές της όσον αφορά την παροχή στατιστικών στοιχείων και τη διενέργεια της απογραφής του πληθυσμού, σύμφωνα με τα υψηλότερα διεθνή πρότυπα και με τη συμμετοχή ανεξάρτητων παρατηρητών· 92.
εκφράζει τη βαθιά του ανησυχία για τη μείωση του πληθυσμού και τη συνεχιζόμενη μετανάστευση του ανθρώπινου κεφαλαίου της Σερβίας· χαιρετίζει τις πρωτοβουλίες και τις καινοτόμες προσεγγίσεις των σερβικών κυβερνήσεων για την αντιμετώπιση αυτών των τάσεων, συμπεριλαμβανομένης της δημογραφικής αλλαγής, με τη συνεργασία τους με διεθνείς οργανισμούς μέσω μιας σειράς στοχευμένων πολιτικών σε όλους τους τομείς για την αντιμετώπιση των δημογραφικών απειλών, καθώς η σταθερή μείωση του πληθυσμού εξακολουθεί να αποτελεί βασική πρόκληση για την οικονομική ανάπτυξη. καλεί τη νέα κυβέρνηση να δώσει μεγαλύτερη προσοχή στις πολιτικές για τους νέους· σημειώνει ότι πρέπει να καταβληθούν πρόσθετες προσπάθειες για την κοινωνικοοικονομική ανάπτυξη των παραμεθόριων περιοχών προκειμένου να αποφευχθεί η μείωση του πληθυσμού τους· υπενθυμίζει ότι για τον σκοπό αυτό θα μπορούσαν να χρησιμοποιηθούν τα προγράμματα διασυνοριακής συνεργασίας του ΜΠΒ ΙΙΙ· 93.
επικροτεί την εφαρμογή προγραμμάτων για τη στήριξη των μικρών και μεσαίων επιχειρήσεων (ΜΜΕ), ιδίως τη μείωση του κόστους δανεισμού για τις ΜΜΕ· καλεί τη Σερβία να αντιμετωπίσει τις εναπομένουσες ελλείψεις, συμπεριλαμβανομένων του ασταθούς επιχειρηματικού περιβάλλοντος και του αθέμιτου ανταγωνισμού· χαιρετίζει τη συμμετοχή της Σερβίας στη διαδικασία ολοκλήρωσης της περιφερειακής αγοράς στα Δυτικά Βαλκάνια, η οποία, αν ακολουθηθεί από περαιτέρω οικονομική ολοκλήρωση με την ενιαία αγορά της ΕΕ θα προσελκύσει τις απαιτούμενες επενδύσεις και θα δημιουργήσει νέες ευκαιρίες για τους πολίτες και την επιχειρηματική κοινότητα· 94.
επαναλαμβάνει την ανησυχία του για την αυξανόμενη εξάρτηση της Σερβίας από κινεζικές επενδύσεις και το ύψος των δανείων που θα πρέπει να αποπληρώσει η Σερβία στην Κίνα· καλεί τις σερβικές αρχές να βελτιώσουν τη διαφάνεια και να ενισχύσουν τη νομική συμμόρφωση με τις απαιτήσεις εκτίμησης περιβαλλοντικών επιπτώσεων σε εξαιρετικά ρυπογόνες βιομηχανίες για κινεζικές, ρωσικές και άλλες μη δημοκρατικές ξένες επενδύσεις που απορρέουν από διμερείς συμφωνίες στρατηγικής συνεργασίας· εκφράζει τη λύπη του για την πρόσφατη παράδοση κινεζικών πυραυλικών συστημάτων στη Σερβία· 95. τονίζει ότι οι χώρες των Δυτικών Βαλκανίων πρέπει να βρεθούν στο επίκεντρο της πρωτοβουλίας «Παγκόσμια Πύλη» («Global Gateway») της ΕΕ και να υπάρξει μια διαφανής και βιώσιμη εναλλακτική στις επενδύσεις και τα δάνεια από την Κίνα και άλλα αυταρχικά καθεστώτα· 96. επισημαίνει την απόσυρση των τροποποιήσεων του νόμου περί απαλλοτριώσεων και ζητά να διεξαχθεί ευρύτερος δημόσιος διάλογος για το θέμα αυτό· 97.
εκφράζει την ικανοποίησή του για τις βελτιώσεις στην καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας, αλλά ζητά να βελτιωθεί το ιστορικό επιδόσεων στις έρευνες σε υποθέσεις νομιμοποίησης εσόδων από παράνομες δραστηριότητες· σημειώνει ότι οι υποδομές και οι κατασκευές αποτελούν σημαντικές πηγές παράνομου χρήματος και ενθαρρύνει τη Σερβία να ελαχιστοποιήσει τον κίνδυνο παράνομων χρηματοοικονομικών ροών στον κατασκευαστικό κλάδο, και να μειώσει τη φοροδιαφυγή και τη διαφθορά στον τομέα των υποδομών· καλεί τη Σερβία να διασφαλίσει ότι οι συστάσεις της ειδικής ομάδας χρηματοοικονομικής δράσης (FATF) χρησιμοποιούνται καλόπιστα· 98.
εκφράζει ανησυχία για την έλλειψη προόδου στην υπόθεση «List», η οποία συνιστά κατάχρηση του νομικού πλαισίου από τις κρατικές αρχές προκειμένου να στοχοποιηθούν συγκεκριμένες ΟΚΠ και μέσα ενημέρωσης που επικρίνουν τις κυβερνητικές πολιτικές· υπενθυμίζει το αίτημα προς τη Σερβική υπηρεσία για την πρόληψη της νομιμοποίησης εσόδων από παράνομες δραστηριότητες, του σερβικού Υπουργείου Οικονομικών, να διερευνήσει πλήρως τα ζητήματα αυτά· 99.
υπενθυμίζει την αιρεσιμότητα της χρηματοδότησης στο πλαίσιο του ΜΠΒ ΙΙΙ και του οικονομικού και επενδυτικού σχεδίου για τα Δυτικά Βαλκάνια (EIP)· αναγνωρίζει τη σημασία του ΜΠΒ ΙΙΙ και του οικονομικού και επενδυτικού σχεδίου όσον αφορά τη στήριξη της διαδικασίας μεταρρυθμίσεων, της πράσινης μετάβασης, της βιώσιμης συνδεσιμότητας, του ανθρώπινου κεφαλαίου, της ανταγωνιστικότητας και της ανάπτυξης χωρίς αποκλεισμούς, καθώς και όσον αφορά την ενίσχυση της περιφερειακής και διασυνοριακής συνεργασίας· Περιβάλλον, ενέργεια και μεταφορές 100. εκφράζει την ικανοποίησή του για τα συγκεκριμένα βήματα που έγιναν για τη σταδιακή κατάργηση των σταθμών ηλεκτροπαραγωγής με καύση άνθρακα· εκφράζει σοβαρή ανησυχία για το γεγονός ότι, παρά τις τρέχουσες κλιματικές και περιβαλλοντικές προκλήσεις, η Σερβία εξακολουθεί να επενδύει σε έναν νέο σταθμό παραγωγής ενέργειας από άνθρακα· παροτρύνει τις αρχές να εγκρίνουν ένα εθνικό ολοκληρωμένο σχέδιο για την ενέργεια και το κλίμα που να συνάδει με τον στόχο μηδενικών εκπομπών της Ευρωπαϊκής Πράσινης Συμφωνίας για το 2050 και το πράσινο θεματολόγιο για τα Δυτικά Βαλκάνια·